
	Εκδήλωση μνήμης και τιμής
για τον φιλόλογο και συγγραφέα

Νικήτα Παρίση
στο Σπίτι της Κύπρου

Τη Δευτέρα 28 Μαρτίου 2022, το Σπίτι της Κύπρου, οι εκδόσεις Ενύπνιο και η επιστημονική ένωση «Νέα Παιδεία», πραγματοποίησαν εκδήλωση μνήμης τιμώντας τον φιλόλογο και συγγραφέα Νικήτα Παρίση, παρουσία πολλών φίλων, πνευματικών ανθρώπων και ομότεχνών του.
Στο πλαίσιο της εκδήλωσης παρουσιάστηκε η ποιητική του συλλογή, «Άυπνες νύχτες» που κυκλοφορεί από τις εκδόσεις Ενύπνιο.
Για τον χαρισματικό δάσκαλο, ευαίσθητο και βαθυστόχαστο λογοτέχνη, Νικήτα Παρίση και το έργο του μίλησαν, ο Καθηγητής Παιδαγωγικών στο Τμήμα Ιστορίας του Ιονίου Πανεπιστημίου και Διευθυντής της Επιστημονικής Ένωσης «Νέα Παιδεία», Κώστας Αγγελάκος, ο ποιητής, βιβλιογράφος, Δημήτρης Δασκαλόπουλος, ο κριτικός λογοτεχνίας, γραμματολόγος και μεταφραστής Αλέξης Ζήρας, ο ποιητής και εκδότης, Στάθης Ιντζές, ο φιλόλογος, συγγραφέας και εικαστικός, Αναστάσιος Μαδαμόπουλος, ο φιλόλογος, ποιητής και πεζογράφος, Μάριος Μιχαηλίδης και ο φιλόλογος και συγγραφέας, Γιάννης Παρίσης.
Αποσπάσματα από το έργο του Νικήτα Παρίση διάβασαν, η φιλόλογος Νατάσα Μερκούρη και ο φιλόλογος και συγγραφέας, Δημήτρης Χριστόπουλος. 
--------------------------------------------------------------
Ο Νικήτας Παρίσης (1935-2016) γεννήθηκε στη Σκιάθο και σπούδασε Φιλολογία στο Πανεπιστήμιο Αθηνών. Για πολλά χρόνια εργάστηκε ως καθηγητής και ως σύμβουλος φιλολογικών μαθημάτων  στην Ιδιωτική Μέση Εκπαίδευση. Δημοσίευσε μελέτες, βιβλιοκριτικές και επιφυλλίδες σε περιοδικά και εφημερίδες. Συνεργάστηκε στα συλλογικά έργα «Μεσοπολεμική και μεταπολεμική λογοτεχνία» των εκδόσεων Σοκόλη. Ήταν μέλος της Εταιρείας Συγγραφέων. 

Ανάμεσα στα έργα του ξεχωρίζουν: «Κριτικές Δοκιμές» (Δόμος, 1987), «Μελέτες-Αναγνώσεις» (Πατάκης, 1992) «Επτά μελετήματα για τον Οδυσσέα Ελύτη» (τα τραμάκια, Θεσσαλονίκη, 1997), «Λεξικό Λογοτεχνικών όρων» (ΟΕΔΒ, 2000), «Αλέξανδρος Παπαδιαμάντης. Τρία διηγήματα. Αναζήτηση της αφηγηματικής λογικής» (Μεταίχμιο, 2001) «Κ. Π. Καβάφης, Δοκίμιο ερμηνευτικής ανάγνωσης» (Μεταίχμιο, 2003) «Γιώργος Σεφέρης: Ο ποιητής και το ποιητικό του έργο» (Πατάκης, 2008), «Τα κόκκινα στραγάλια» (διηγήματα, Μεταίχμιο 2008), «Θα ’ναι νύχτα και Αύγουστος» (διηγήματα, Δόμος 2010), «Όλα τα τρώει η σκουριά» (Momentum, 2014), «Άυπνες νύχτες» (Ενύπνιο, 2022).
---------------------------------------------------------------
Σύνδεσμος παρακολούθησης της εκδήλωσης:

https://diavlos.grnet.gr/room/1607?eventid=11557

